**Referat fra Generalforsamling i Grundejerforeningen Amtsstuegården 2014.**

Tid: 23. april 2014, kl. 19.00

Sted: Ålholmskolen

Til stede:

Fra bestyrelsen: John-Dahl Petersen, John Grønsund, Klaus Diness, Jes Brohus, Henrik Velschow(referent)

Herudover var 6 parceller repræsenteret

**1. Valg af dirigent**

John Grønsund blev valgt som dirigent.

Dirigenten erklærede generalforsamling for lovligt indkaldt til trods for lidt problemer med datoen på indkaldelsen.

**2. Formandens beretning for det forløbne år.**

Formanden gennemgik beretningen og henledte opmærksomheden på et par emner.

Vi har igen oplevet, at der er faldet nogle træer i blæsten, hvilket vi har fået ordnet, men det var en opgave, der ikke var budgetteret med.

Byggesagen på Kingosvej har fyldt en del. Under punktet Eventuelt uddybes status for denne sag.

Det henstilles igen til at der parkeres lovligt i området. Bilerne skal henstilles på egen grund eller på parkeringspladserne, således at de ikke er til gene for udrykninger og anden trafik samt til fare for legende børn.

Beretning blev godkendt.

**3. Regnskab og revisors påtegning**

Kassereren gennemgik regnskabet for 2014, som er omdelt med indbydelsen.

Regnskabet er primært præget af udgifter til vedligeholdelse af fællesarealer og oprydning efter stormskader.

Regnskabet udviser et mindre underskud, men kassebeholdningen er stadig solid.

Medlemmerne er generelt gode til at betale kontingentet.

Bestyrelsen har taget kontroltilbud hjem på gartnerens arbejde og har ud fra dette valgt at fortsætte samarbejdet.

Regnskabet blev godkendt.

**4. Bestyrelsens forslag**

Bestyrelsen fremsatte ingen forslag.

**5. Medlemmers forslag**

Medlemmerne fremsatte ingen forslag.

**6. Budgetgennemgang samt fastsættelse af årligt kontingent.**

Kassereren fremlagde kort det omdelte budgetforslag, som er sammenligneligt med sidste års budget.

Der skal foretages mindre reparationer på legepladsen, men det klares inden for budgettet.

Kontingentet forbliver uændret.

Budgettet blev herefter vedtaget.

**7. Valg af bestyrelse.**

Henrik Velschow (Ibsensvej 3), John Grønsund (Kaalundsvej 18) samt John-Dahl Petersen (Kaalundsvej 20) blev genvalgt til bestyrelsen.

Gunnar Andreasen blev valgt som suppleant.

Desuden består bestyrelsen af Klaus Diness, formand, (Heibergsvej 13) samt Jes Brohus (Kaalundsvej 14).

**8. Valg af revisorer.**

Peter Poulsen (Rahbeksvej 10) blev udpeget som revisor.

**9. Valg af uddelere.**

Det blev besluttet at bestyrelsens børn fungerer som uddelere.

**10. Eventuelt**

Brian Olesen (Kingosvej 7) gennemgik byggesagen på Kingosvej. En initiativgruppe har indsamlet underskrifter, som har til hensigt at ændre byplanen for området Amtsstuegården, således at det ikke længere vil være tilladt at bygge i 1½ plan i området. 77 % af medlemmerne har skrevet under på underskriftindsamlingen.

Underskrifterne samt diverse baggrundsmaterialer er blevet afleveret til kommunen. Emnet er blevet behandlet hos Økonomiudvalget, som har valgt i første omgang at sende det videre til Teknik- og miljø udvalget.

Repræsentanter for initiativgruppen samt bestyrelsen har afholdt et møde med kommunen om emnet. Det fremgik på mødet at ”embedsværket” i Hillerød kommune er negativt stemt over for forslaget. Den endelige beslutning træffes politisk.

Hillerød kommune har valgt, nu hvor lokalplanen bliver diskuteret, at ændre lokalplanen således at der også ændres i reglerne for spildevand. Disse ændringer omkring spildevand vil dog ikke få nogen konsekvenser for medlemmerne på kort sigt. Kommunen var dog ikke i stand til at udstede nogen faste retningslinjer eller garantier på området.

Der var efterfølgende en kort debat om konsekvenserne for ejendomspriserne, da forslaget medfører begrænsninger i mulighederne for udvidelse af bygningerne til 1½ plan. Brian Olesen argumenterede for at det ikke kun er et spørgsmål om ejendomspriser, men også livskvalitet. John-Dahl Petersen oplyste, at faldet i ejendomspriserne generelt, skal holdes op mod det tab som de ejendomme påføres, som bliver ”naboer” til et hus i 1½ plan.

Muligheden for at regulere ejendommenes udformning gennem ændringer i vores vedtægter blev også vendt. En sådan ændring skal dog også godkendes af kommunen. Der kom ytringer om at bestyrelsen skal varetage medlemmernes interesser og deltage aktivt i sagen. Klaus Diness oplyste, at denne sag ikke er bestyrelsens, Brian Olesen oplyste at de vil invitere en række politikkere til at besøge Kingosvej for at besigtige den aktuelle byggesag. Klaus Diness oplyste, at repræsentanter for bestyrelsen er villige til at deltage i dette møde.

Mødet sluttede ca. 20:00.

Hillerød d. 23. april 2014

Dirigent: John Grønsund

Best: John-Dahl Petersen

Klaus Diness

Jes Brohus

 John Grønsund

 Henrik Velschow